Xander Bylsma dán weer in die hofXander Bylsma gedurende ‘n vorige hofverskyning. (Foto: Tania Heyns/Maroela Media) Die veroordeelde moordenaar Xander Bylsma (21) het wel vanoggend in die hooggeregshof in Mmabatho in Noordwes verskyn waar sy vonnisoplegging tot Augustus vanjaar uitgestel is te midde van die Covid-19-pandemie. Sy ouers, Monté en Mercia Bylsma, was ook in die hof om hom by te staan, het Conrad Bester, Bylsma se prokureur, aan Maroela Media bevestig. Volgens Bester is die saak vanoggend vir 5 tot 7 Augustus op die hofrol geplaas vir vonnisverrigtinge. Hy bly tot dan in aanhouding by die Rooigrond-gevangenis. Maroela Media het vroeër berig Bylsma is in Februarie vanjaar skuldig bevind aan die moord op sy voormalige vriendin Sharnelle Hough (17) en haar boesemvriendin Marna Engelbrecht (16). Xander Bylsma en sy ouers gedurende ‘n vorige hofverskyning. (Foto: Tania Heyns/Maroela Media) Hough en Engelbrecht is gedurende die nag van 25 en 26 Mei 2018 in die hoërskoolkoshuis op Stella vermoor. Hough se liggaam is die oggend van 26 Mei aangetref waar sy met ’n tou om die nek aan ’n trapreling gehang het. Engelbrecht se liggaam is in ’n badkamer met ’n handsaklus om haar nek aangetref. “Die bewyse vertel ’n verhaal van gemengde gevoelens, jaloesie, teleurstelling en wraak,” het regter Ronald Hendricks vroeër vanjaar gedurende sy uitspraak gesê. Volgens Hendricks is dit duidelik uit die bewyse in die binne- sowel as die hoofverhoor dat dit Bylsma is wat die meisies vermoor het en nié Brandon Victor, Sharnelle se kêrel ten tyde van die moorde nie. Bylsma het tydens die verhoor beweer Victor is die skuldige. Lees alle berigte oor die saak op Maroela Media hier.